สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 27 ต.ค.58
27 ต.ค. 2558

– เงินเยนอยู่ที่ระดับ 120.44 เยน/ดอลลาร์ จากตอนเช้าที่อยู่ที่ระดับ 120.70 เยน/ดอลลาร์
– เงินยูโรอยู่ที่ระดับ 1.1046 ดอลลาร์/ยูโร จากตอนเช้าที่อยู่ที่ระดับ 1.1050 ดอลลาร์/ยูโร
– ดัชนี SET ปิดวันนี้ที่ระดับ 1,424.05 จุด ลดลง 0.11 จุด หรือ 0.01% มูลค่าการซื้อขาย 37,511.71 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,726.89 ล้านบาท (SET+MAI)
 
– พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ยืนยันว่า ให้มีการดำเนินการประมูล 4G ตามที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กำหนดไว้
– ที่ประชุมคณะรัฐมนตรี (ครม.) เห็นชอบร่าง พ.ร.ฎ.ออกตามความในประมวลรัษฎากรว่าด้วยการยกเว้นรัษฎากร ซึ่งเป็นการยกเว้นภาษีมูลค่าเพิ่ม ภาษีธุรกิจเฉพาะ และอากรแสตมป์ให้กับกองทุนรวมอสังหาริมทรัพย์ไปเป็นกองทรัสต์ เพื่อให้เกิดความเหมาะสม เพราะมีความยืดหยุ่นสอดคล้องกับตลาดอสังหาริมทรัพย์ในปัจจุบัน
– นางอรรชกา สีบุญเรือง รมว.อุตสาหกรรม เปิดเผยว่า ที่ประชุมคณะรัฐมนตรีมีมติอนุมัติมาตรการเพิ่มขีดความสามารถในการแข่งขันของ SMEs ตามที่กระทรวงอุตสาหกรรมเสนอ เพื่อช่วยสร้างความเข้มแข็งอย่างต่อเนื่องใหัแก่ผู้ประกอบการ จากที่ก่อนหน้านี้ได้มีมาตรการช่วยเหลือผู้ประกอบการ SMEs ด้านการเงินการคลังไปแล้ว โดยจะใช้วงเงินงบประมาณในช่วงปี 2559 วงเงินรวม 5,097 ล้านบาท คิดเป็นการช่วยเหลือผู้ประกอบการได้ 97,503 ราย หรือเกือบแสนราย
– นายสุวิทย์ เมษินทรีย์ รมช.พาณิชย์ เปิดเผยว่า การเร่งผลักดันการส่งออกในระยะสั้น กระทรวงฯ จะมุ่งการเปิดตลาดใหม่ และเน้นการผลักดันการส่งออกไปยังตลาดที่ยังเติบโตได้ โดยจะจัดคณะนักธุรกิจไทยเดินทางไปยังตลาดการค้าการลงทุนในหลายประเทศที่เศรษฐกิจยังเติบโตในอัตราสูง เช่น CLMV (กัมพูชา ลาว เมียนมาร์ และเวียดนาม) โดยจะเริ่มต้นจากกัมพูชาต่อเนื่องไปยังประเทศอื่นๆ ในภูมิภาคนี้ และตลาดใหม่ที่ยังมีความสด เช่น อิหร่าน เป็นต้น
– ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวของธนาคารและสถาบันการเงินไทย 5 แห่งที่เป็นบริษัทลูก (subsidiary) ของสถาบันการเงินต่างประเทศ โดยธนาคารและสถาบันการเงินดังต่อไปนี้ได้รับการคงอันดับเครดิตที่ ‘AAA(tha)’ แนวโน้มอันดับเครดิตมีเสถียรภาพ
– ธนาคารกลางสิงคโปร์ (MAS) ประกาศคงคาดการณ์การขยายตัวของเศรษฐกิจที่ 2.0-2.5% ในปีนี้ พร้อมคงตัวเลขประเมินดัชนีราคาผู้บริโภค (CPI) ว่าจะปรับตัวลงโดยเฉลี่ย 0.5% ในปีนี้เช่นกัน
– นายโจโค วิโดโด ประธานาธิบดีอินโดนีเซียเปิดเผยในวันนี้ว่า อินโดนีเซียมีความตั้งใจที่จะเข้าร่วมข้อตกลงหุ้นส่วนยุทธศาสตร์เศรษฐกิจภาคพื้นแปซิฟิก (TPP) ที่สหรัฐบรรลุข้อตกลงร่วมกับ 11 ประเทศรอบมหาสมุทรแปซิฟิกในช่วงต้นเดือนที่ผ่านมา
– กระทรวงพาณิชย์สหรัฐรายงานว่า ยอดขายบ้านใหม่ในสหรัฐลดลง 11.5% ในเดือนก.ย. ซึ่งบ่งชี้ถึงภาวะชะลอตัวของตลาดที่อยู่อาศัยของสหรัฐ
 
ที่มา: สำนักข่าวอินโฟเควสท์